b"\n_START_ARTICLE_\nMiquel Buch i Moya\n_START_SECTION_\nTraject\xc3\xb2ria\n_START_PARAGRAPH_\nEl 1996 va comen\xc3\xa7ar a militar a la Joventut Nacionalista de Catalunya i a Converg\xc3\xa8ncia Democr\xc3\xa0tica. L'any 2000 va comen\xc3\xa7ar a ser regidor a l'Ajuntament de Premi\xc3\xa0, llavors a l'oposici\xc3\xb3. El 2003 va esdevenir quart tinent d'alcalde, responsable de l'\xc3\x80rea de Serveis a la Persona i les regidories d'Esports i de Gent Gran de Premi\xc3\xa0 de Mar, en \xc3\xa8poca de Jaume Batlle i Garriga. A causa de la mort de Batlle, el febrer de 2007 va esdevenir alcalde de Premi\xc3\xa0. _NEWLINE_El 2011 fou nomenat president de l'Associaci\xc3\xb3 Catalana de Municipis i Comarques (ACMC) i del Consell de Governs Locals de Catalunya. _NEWLINE_El 2017 va anar a les llistes de Junts per Catalunya (posici\xc3\xb3 n\xc3\xbamero 22 per Barcelona) a les eleccions al Parlament de Catalunya de 2017. Fou elegit diputat al Parlament de Catalunya per la dotzena legislatura. El mateix any va renunciar a l'alcaldia i la presid\xc3\xa8ncia de l'ACMC. El va rellevar en la presid\xc3\xa8ncia de l'ACMC David Saldoni. \xc3\x89s el conseller d'Interior del Govern de Catalunya des del 19 de maig del 2018, quan va ser nomenat pel president Joaquim Torra._NEWLINE_El Tribunal Superior de Just\xc3\xadcia de Catalunya el va citar com a investigat per un presumpte delicte de desobedi\xc3\xa8ncia per haver promogut el refer\xc3\xa8ndum de l'1 d'octubre de 2017 entre els alcaldes. El gener de 2019 es va arxivar la causa._NEWLINE_Arran de les queixes per l'actuaci\xc3\xb3 policial durant les protestes contra la sent\xc3\xa8ncia del judici de l'1-O, diferents grups van demanar-ne la dimissi\xc3\xb3 o cessaci\xc3\xb3, per\xc3\xb2 aquest va descartar fer-ho tot defensant els diferents dispositius que fins ara hi havia hagut._NEWLINE_Est\xc3\xa0 casat i t\xc3\xa9 tres fills."